ZRUŠENÉ všeobecne záväzným nariadením č. 14/2004.

Všeobecne záväzné nariadenie
hlavného mesta Slovenskej republiky Bratislavy
č. 7/1997
z 23. októbra1997
o miestnom poplatku za užívanie verejného priestranstva celomestského významu vyhradeného ako parkovacie miesta vozidiel taxislužby
Mestské zastupiteľstvo hlavného mesta Slovenskej republiky Bratislavy podľa § 15 zákona Slovenskej národnej rady č. 544/1990 Zb. o miestnych poplatkoch a v súlade s položkou č. 41 prílohy č. 1 Štatútu hlavného mesta Slovenskej republiky Bratislavy v znení neskorších predpisov sa uznieslo:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) sa vyberá miestny poplatok za užívanie verejného priestranstva celomestského významu vyhradeného ako parkovacie miesta vozidiel taxislužby (ďalej len „poplatok“) z dôvodu zriadenia stanovišťa pre vozidlá taxislužby.
(2) Správu poplatku vykonáva hlavné mesto (ďalej len „správca poplatku“) a poplatok je príjmom rozpočtu hlavného mesta.
(3) Verejným priestranstvom na účely tohto nariadenia sú všetky verejnosti prístupné pozemky vyhradené ako stanovištia vozidiel taxislužby na území hlavného mesta okrem tých, ktoré sú vo vlastníctve právnických osôb alebo fyzických osôb, s výnimkou hlavného mesta alebo mestskej časti alebo ku ktorým majú tieto osoby právo hospodárenia.
(4) Poplatok platí právnická osoba alebo fyzická osoba, ktorá je oprávnená vykonávať taxislužbu podľa osobitných predpisov1) alebo združenie takýchto osôb, pre ktoré je príslušné stanovište alebo parkovacie miesto na ňom na základe ich žiadosti vyhradené2) (ďalej len „poplatník„). Bez uhradenia poplatku nesmie vozidlo taxislužby stáť na stanovišti.

§ 2
Sadzba poplatku za parkovacie miesto pre vozidlo osobnej taxislužby
(1) Sadzba poplatku za parkovacie miesto vozidla osobnej taxislužby za rok je:
a)	25 000,-- Sk/parkovacie miesto - na území mestskej časti Staré Mesto,
b)	8 000,-- Sk/parkovacie miesto - na území mestskej časti Nové Mesto, Ružinov, Petržalka, Karlova Ves,
c)	5 000,-- Sk/parkovacie miesto - na území mestskej časti Dúbravka, Rača, Podunajské Biskupice, Vrakuňa,
d)	2 000,-- Sk/parkovacie miesto - na území mestskej časti Devínska Nová Ves, Lamač, Devín,
e)	1 000,-- Sk/parkovacie miesto - na území mestskej časti Záhorská Bystrica, Vajnory, Jarovce, Rusovce a Čunovo.
(2) Za parkovacie miesto pre vozidlo osobnej taxislužby sa na účely tohto nariadenia považuje plocha 10 m2 (5 m dĺžka, 2 m šírka).

§ 3
Sadzba poplatku za parkovacie miesto pre vozidlo osobnej taxislužby s viac ako piatimi miestami a vozidlo nákladnej taxislužby
(1) Sadzba poplatku za parkovacie miesto vozidla osobnej taxislužby s viac ako piatimi miestami a vozidla nákladnej taxislužby určí sa ako násobok

x . s . t
ktorý obsahuje:
a)	základný poplatok (x),
b)	plochu parkovacieho miesta vyhradeného pre vozidlo osobnej taxislužby s viac ako piatimi miestami alebo vozidlo nákladnej taxislužby (s),
c)	počet dní v rozhodnom období (t).
(2) Základný poplatok - x za užívanie verejného priestranstva vyhradeného ako stanovište pre vozidlo osobnej taxislužby s viac ako piatimi miestami je 7,-- Sk za 1 m2 a deň a pre vozidlo nákladnej taxislužby 8,-- Sk za 1 m2 a deň.

§ 4
Povinnosti poplatníka
(1) Poplatková povinnosť vzniká dňom nasledujúcom po dni, kedy je vyhradené parkovacie miesto (stanovište)2) pre poplatníka vyznačené určeným dopravným značením.3)
(2) Poplatková povinnosť zaniká dňom, kedy poplatník preukáže, že vyhradené parkovacie miesto (stanovište) prestal užívať a dopravné značenie podľa odseku 1 bolo odstránené.
(3) Poplatník je povinný ohlásiť hlavnému mestu vznik a zánik poplatkovej povinnosti najneskôr do 15 dní.
(4) Poplatok sa vyrubuje a platí vopred pomernou čiastkou za kalendárny polrok podľa podmienok rozhodných pre vyrubenie poplatku platných k 1. januáru kalendárneho roka.
(5) Pri vzniku poplatkovej povinnosti v priebehu kalendárneho roka platí poplatník pomernú časť poplatku podľa sadzby určenej k 1. januáru.
(6) Poplatník je povinný na výzvu hlavného mesta spolupôsobiť v poplatkovom konaní, podať potrebné vysvetlenia a predložiť doklady, ktoré má a ktoré hlavné mesto označí za potrebné.4)

§ 5
Splatnosť poplatku
(1) Poplatok vyrubí primátor hlavného mesta Slovenskej republiky Bratislavy (ďalej len „primátor„) platobným výmerom; vyrubený poplatok sa zaokrúhľuje na celé koruny smerom hore.
(2) Poplatok je splatný do 15 dní po doručení platobného výmeru.
(3) Doklad o zaplatení poplatku, je poplatník povinný umiestniť na viditeľnom mieste vo vozidle taxislužby.
(4) Poplatok nemožno vyrubiť ani vymáhať po uplynutí 3 rokov od konca kalendárneho roka, v ktorom sa primátor dozvedel o skutočnosti, ktorá je predmetom poplatku.
(5) Poplatok nemožno vyrubiť ani vymáhať, ak uplynulo 10 rokov od konca kalendárneho roka, v ktorom nastala skutočnosť, ktorá je predmetom poplatku.
(6) Ak poplatok nebude zaplatený včas alebo v správnej výške, môže primátor platobným výmerom zvýšiť nezaplatený poplatok najviac o 50 %.5)

§ 6
Povinnosti cestného správneho orgánu
Cestný správny orgán pre miestne komunikácie III. a IV. triedy zašle do 15 dní právoplatné rozhodnutie o vyhradení parkovacích miest pre stanovište taxislužby správcovi poplatku, ktorý poplatok vyrubí.

§ 7
Kontrola ustanovení
Kontrolu plnenia ustanovení tohto nariadenia vykonáva mestská polícia a zamestnanci Magistrátu hlavného mesta Slovenskej republiky Bratislavy.

§ 8
Sankcie
(1) Fyzická osoba, ktorá poruší toto nariadenie, dopustí sa priestupku proti poriadku v správe mesta a môže byť potrestaná pokutou do 1 000,-- Sk, v blokovom konaní do 500,-- Sk.6) Pokiaľ došlo k porušeniu povinností uvedených v osobitných predpisoch7), použijú sa sankcie podľa týchto predpisov.
(2) Právnickej osobe, ktorá poruší toto nariadenie môže primátor hlavného mesta uložiť pokutu do výšky 200 000,-- Sk.8) Pokiaľ došlo k porušeniu povinností uvedených v osobitných predpisoch,9) použijú sa sankcie podľa týchto predpisov.
(3) Pokutu podľa odseku 2 možno uložiť do dvoch mesiacov odo dňa, kedy sa primátor dozvedel o tom, kto sa porušenia dopustil, najneskôr však do jedného roka od konania opodstatňujúceho uloženie pokuty.

§ 9
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 8/1994 o miestnom poplatku za užívanie verejného priestranstva celomestského významu vyhradeného ako parkovacie miesta vozidiel taxislužby.

§ 10
Účinnosť
Toto nariadenie nadobúda účinnosť 1. januára 1998.

Peter Kresánek v. r.
primátor